**ОБАВЕШТЕЊЕ О ПОДЕЛИ ПАКЕТА ПОДРШКЕ**

Обавештавамо све пензионере чија су примања мања од 30.000,00 динара, да почев од уторка 14.04.2020. године почиње дистрибуција пакета подршке, које је Општина Аранђеловац обезбедила за своје најстарије суграђане.

У наредних седам до десет дана биће испоручено око 7400 пакета на целој територији општине Аранђеловац.

Дана 14.04.2020. године вришиће се дистибуција пакета у сеоским месним заједницама **БРЕЗОВАЦ** и **БАЊА**.

Молимо наше суграђане да буду код куће како би им пакет био испоручен.

Пакете ће на кућну адресу доносити волонтери општине Аранђеловац, а приликом преузимања пакета пензионери потписују образац о преузимању како не би дошло до злоупотреба.

Апелујемо на наше суграђане да приликом преузимања пакета поштују све мере заштите и посебно напомињемо да ће сви пензионери који не буду код куће бити обавештени када ће им пакет бити достављен.

За све информације око поделе пакета ( уколико некоме није достављен пакет или је променио место пребивалишта и сл.) можете се обратити на контакт телефон: **034/724-116**.

Апелујемо на наше суграђане да буду стрпљиви, јер ће пакет стићи на адресу сваког пензионера са најмањим примањима, а напомињемо и да ћемо вас свакодневно унапред обавештавати у којим месним заједницама ће се делити пакети.